Voëlgriep: Geen paniek, sê KKI – Oudtshoorn Online
Voëlgriep: Geen paniek, sê KKI
KKI se langtermyn-visie bevestig
Drewan Baird. Oudtshoorn. 11 April 2013. 06h20. Die hoof uitvoerende beampte van Klein Karoo Internasionaal, Johan Stumpf, het gister gereageer op die ontdekking van die H7N1-virus op 'n volstruisplaas buite Oudtshoorn:
KKI neem kennis dat die H7N1-variëteit van Avian Influenza (AI) op 'n volstruisplaas met 'n streng bio-sekuriteitsprotokol geïdentifiseer is.
Die vinnige professionele en wetenskaplik akurate optrede van die Nasionale Departement van Landbou, Bosbou en Seevisserye het die virus hoogs waarskynlik tot 'n bepaalde plaas beperk en beteken dat die ontdekking die bedryf nie, soos in 2011, in onsekerheid dompel nie.
Die uitslae wat bepaal of die variëteit 'n hoë of 'n lae patogeenlading het word verwag en sal onmiddelike verdere stappe rig.
Die teenwoordigheid van AI is 'n bestuursgegewe en geen paniek volg op die huidige ontdekking nie omdat KKI se visie dat hitte-behandelde volstruisvleis die toekoms van die bedryf verteenwoordig reeds deur positiewe resultate bevestig is en vleis steeds uitgevoer kan word ondanks die teenwoordigheid van AI.
Klein Karoo International se vleisverwerkingsfasiliteite se presiese nakoming van standaarde soos voorgeskryf deur regerings- en onafhanklike plaaslike en internasionale ouditeure maak voedselveiligheid en -integriteit onaantasbaar en verseker verbruikersvertroue.